钦定古今图书集成/明伦汇编/官常典/第357卷 > 包节
## 钦定古今图书集成/明伦汇编/官常典/第357卷 > 包节

按《明外史》本传：“节字元达，先世嘉兴人，其父始迁华
亭。节祖鼎，池州知府，为治清简。早岁乞休，为乡邑所
重。节生五岁而孤，母躬教育之。举嘉靖十一年进士，
授东昌推官。入为御史，劾兵部尚书张瓒贪秽，出按
云南。时仕者以荒徼，惮不欲往，因设告就远方之法。
节言此曹志甘投荒，非年迫衰迟，则家贫急禄，志在
为己，岂在恤民？滇中长吏所以多不得人也。请自今
以附近选人充之，而州县佐贰姑用此曹，庶吏治可
举。”吏部请以节言概行于云贵、两广。制可。以疾归，起
故官，再按湖广。显陵守备中官廖斌擅威福，节欲绳
之，语先泄。斌俟节谒陵时故献膳羞，遽使撤去，诡称
节麾出之。钟祥民王宪告斌党庇奸豪周章等。节捕
章毙之杖下。斌益怒，遂奏节不以正旦谒陵，次日始
谒。时当进膳，不旁立，亵慢，大不敬。奏已入，节始奏斌
前事。帝大怒，以节抵罪，逮诣诏狱搒掠，永戍庄浪卫。
庄浪极边，败屋颓垣，节处之甚安。独念其母，自伤不
克终养，日饮泣母讣，至昼夜哭。已又闻弟孝卒，抚膺
曰：“谁代吾奉祀者？”哭益悲。病死。遗言以衰绖殓。